SL Uradni list Evropske unije C 373/23

SKLEP KOMISIJE

z dne 12. decembra 2013

o ustanovitvi Evropskega raziskovalnega sveta

2013/C 373/09

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Sklepa Sveta 2013/743/EU z dne 3. decembra 2013 o vzpostavitvi posebnega programa za izvajanje okvirnega programa za raziskave in inovacije Obzorje 2020 (2014–2020) (1), zlasti člena 6(1) in (2) Sklepa,

ob upoštevanju naslednjega:

(1) Da bi se zagotovilo neprekinjeno izvajanje ukrepov in dejavnosti v skladu z Odločbo Sveta 2006/972/ES (2), bi moral Evropski raziskovalni svet (ERC), ustanovljen s Sklepom 2013/743/EU, nadomestiti in naslediti ERC, ustanovljen s Sklepom Komisije 2007/134/ES (3).

(2) Člen 6(2) Sklepa 2013/743/EU določa, da ERC sestavljata neodvisni znanstveni svet in posebna izvedbena struktura. Posebno izvedbeno strukturo bi bilo treba vzpostaviti kot zunanjo strukturo v obliki izvajalske agencije, ki se ustanovi s posebnim aktom v skladu z Uredbo Sveta (ES) št. 58/2003 (4).

(3) Znanstveni svet sestavljajo najboljši znanstveniki, inženirji in strokovnjaki. Njegovi člani bi morali delovati neodvisno od drugih interesov in bi morali biti imenovani tako, da se zagotovi neprekinjenost dela znanstvenega sveta.

(4) Za zagotovitev pravočasne izvedbe posebnega programa je znanstveni svet ERC, ustanovljenega s Sklepom 2007/134/ES, že pripravil predhodno stališče glede ukrepov, ki se sprejmejo v skladu s členom 7 Sklepa 2013/743/EU. Znanstveni svet, ustanovljen s tem sklepom, bi moral navedena predhodna stališča sprejeti ali zavrniti.

(5) Določiti bi bilo treba potrebne določbe za delovanje znanstvenega sveta.

(6) Pripraviti bi bilo treba določbe, ki bi omogočale nemoteno sodelovanje med znanstvenim svetom in posebno izvedbeno strukturo ERC.

(7) Znanstveni svet bi moral imeti dostop do dokumentov in podatkov, ki jih potrebuje za svoje delo, v skladu z Uredbo (ES) št. 45/2001 Evropskega parlamenta in Sveta (5).

(8) Sklep 2013/743/EU določa, da člani znanstvenega sveta prejmejo nadomestilo za naloge, ki jih opravljajo, v ta namen pa bi bilo treba določiti pravila.

(9) Sklep 2007/134/ES bi bilo treba razveljaviti –

SKLENILA:

Člen 1

Ustanovitev Evropskega raziskovalnega sveta

Ustanovi se Evropski raziskovalni sveti (ERC) za obdobje od 1. januarja 2014 do 31. decembra 2020. Ta nadomesti in nasledi Evropski raziskovalni svet, ustanovljen s Sklepom Komisije 2007/134/ES.

Člen 2

Člani znanstvenega sveta

1. Znanstveni svet sestavljajo predsednik ERC in 21 drugih članov. 21 oseb iz Priloge I je imenovanih za člane znanstvenega sveta za mandat, naveden v Prilogi.

2. Člani opravljajo svoje naloge neodvisno od vseh zunanjih vplivov. Komisijo pravočasno obvestijo o kakršnem koli navzkrižju interesov, ki bi lahko negativno vplivali na njihovo objektivnost.

3. Člani so imenovani za obdobje štirih let z možnostjo enkratnega ponovnega imenovanja. Posamezen član se lahko imenuje za obdobje, krajše od najdaljšega obdobja, da se omogoči stopenjsko kroženje članov. Člani ostanejo na svojem položaju do zamenjave ali izteka mandata.

4. Da se ohrani celovitost ali kontinuiteta dela znanstvenega sveta, lahko Komisija v upravičenih primerih na lastno pobudo prekine mandat člana.

Člen 3

Delovanje znanstvenega sveta

1. Znanstveni svet sprejme svoj poslovnik in kodeks ravnanja za obravnavanje vprašanj zaupnosti, navzkrižja interesov in obdelave osebnih podatkov v skladu z Uredbo (ES) št. 45/2001.

2. Znanstveni svet plenarno zaseda tako pogosto, kot to zahteva njegovo delo. Povzetki zapisnikov plenarnih zasedanj se objavijo na spletni strani ERC.

3. Predsednik se lahko odloči, da skliče zasedanja za zaprtimi vrati v skladu s poslovnikom znanstvenega sveta.

4. Znanstveni svet lahko svoje člane organizira v stalne odbore, delovne skupine in druge strukture, ki obravnavajo posebne naloge znanstvenega sveta.

5. Znanstveni svet, ustanovljen s tem sklepom, takoj po svoji ustanovitvi sprejme ali zavrne predhodna stališča znanstvenega sveta, ustanovljenega s Sklepom Sveta 2007/134/ES, glede ukrepov, ki se sprejmejo v skladu s členom 7 Sklepa 2013/743/EU.

Člen 4

Sodelovanje z Evropskim raziskovalnim svetom

Znanstveni svet in posebna izvedbena struktura zagotavljata skladnost med strateškimi in operativnimi vidiki vseh dejavnosti ERC. Za zagotovitev učinkovitega sodelovanja se predsednik ERC, podpredsedniki znanstvenega sveta in direktor posebne izvedbene strukture sestajajo na rednih usklajevalnih sestankih.

Člen 5

Dostop do dokumentov in podatkov

1. Komisija in posebna izvedbena struktura zagotavljata znanstvenemu svetu dokumente, podatke in pomoč, ki jih potrebuje pri svojem delu, ter mu omogočajo samostojno in neodvisno delovanje v skladu z Uredbo (ES) št. 45/2001.

2. Člani znanstvenega sveta uporabljajo dokumente in podatke iz odstavka 1 samo za namene in naloge, za katere so jim zagotovljeni, in so zavezani zaupnosti.

3. Znanstveni svet sprejme ustrezne organizacijske in tehnične ukrepe za zagotavljanje varnosti in zaupnosti dokumentov in podatkov, da se prepreči morebitno nepooblaščeno razkritje ali dostop, naključno ali nezakonito uničenje, izguba ali sprememba podatkov in dokumentov.

4. Člani znanstvenega sveta ustrezno poskrbijo za zakonitost, primernost, ustreznost, točnost, nujnost in omejitev časa zbiranja, obdelave in shranjevanja osebnih podatkov.

5. Če dostopa do dokumentov in podatkov ali dostopa do osebnih podatkov ni mogoče zagotoviti zaradi razlogov, povezanih z varstvom osebnih podatkov, zaupnostjo, varnostjo ali javnim interesom, Komisija in posebna izvedbena struktura pošljeta znanstvenemu svetu pisno izjavo o razlogih za zavrnitev dostopa in vse informacije o zadevni temi, ki jih po svojem mnenju lahko zagotovita v okviru določb predpisov.

Člen 6

Nadomestila članom znanstvenega sveta, razen predsedniku ERC

Pravila o honorarjih za naloge, ki jih opravljajo člani znanstvenega sveta, razen predsednika ERC, ter povračilu potnih stroškov in dnevnic, so določena v Prilogi II.

Člen 7

Razveljavitev

Sklep 2007/134/ES se razveljavi. Sklicevanja na razveljavljen sklep se razumejo kot sklicevanja na ta sklep.

Člen 8

Začetek veljavnosti

Ta sklep začne veljati 1. januarja 2014.

V Bruslju, 12. decembra 2013 Za Komisijo Máire GEOGHEGAN-QUINN Članica Komisije

(1) UL L 347, 20.12.2013, str. 965.

(2) Odločba Sveta 2006/972/ES z dne 19. decembra 2006 o posebnem programu „Zamisli“ za izvajanje Sedmega okvirnega programa Evropske skupnosti za raziskave, tehnološki razvoj in predstavitvene dejavnosti (2007–2013) (UL L 400, 30.12.2006, str. 243).

(3) Sklep Komisije 2007/134/ES z dne 2. februarja 2007 o ustanovitvi Evropskega raziskovalnega sveta (UL L 57, 24.2.2007, str. 14).

(4) Uredba Sveta (ES) št. 58/2003 z dne 19. decembra 2002 o statutu izvajalskih agencij, pooblaščenih za izvajanje nekaterih nalog pri upravljanju programov Skupnosti (UL L 11, 16.1.2003, str. 1).

(5) Uredba (ES) št. 45/2001 Evropskega parlamenta in Sveta z dne 18. decembra 2000 o varstvu posameznikov pri obdelavi osebnih podatkov v institucijah in organih Skupnosti in o prostem pretoku takih podatkov (UL L 8, 12.1.2001, str. 1).

PRILOGA I Člani znanstvenega sveta Ime in ustanova Konec mandata Klaus BOCK, Danska nacionalna fundacija za raziskave 31. december 2016 Nicholas CANNY, Irska nacionalna univerza, Galway 31. december 2014 Sierd A.P.L. CLOETINGH, Univerza v Utrechtu 31. december 2015 Tomasz DIETL, Poljska akademija znanosti 31. december 2014 Daniel DOLEV, Hebrejska univerza v Jerusalemu 31. december 2014 Athene DONALD, Univerza v Cambridgeu 31. december 2016 Barbara ENSOLI, Istituto Superiore di Sanità, Rim 31. december 2016 Pavel EXNER, Češka akademija znanosti 31. december 2014 Nuria Sebastian GALLES, Univerza Pompeu Fabra, Barcelona 31. december 2016 Reinhard GENZEL, Max-Planck-Institut für extraterrestrische Physik (Inštitut Maxa Plancka za zunajzemeljsko fiziko) 31. december 2016 Carl-Henrik HELDIN, Inštitut Ludwig za raziskave raka, Uppsala 31. december 2014 Timothy HUNT, Ustanova za raziskave raka Združenega kraljestva, South Mimms 31. december 2014 Matthias KLEINER, Tehnična univerza v Dortmundu 31. december 2016 Éva KONDOROSI, Madžarska akademija znanosti 31. december 2016 Mart SAARMA, Univerza v Helsinkih 31. december 2014 Nils Christian STENSETH, Univerza v Oslu 31. december 2017 Martin STOKHOF, Univerza v Amsterdamu 31. december 2017 Anna TRAMONTANO, Univerza Sapienza v Rimu 31. december 2014 Isabelle VERNOS, Center za regulacijo na področju genomike, Barcelona 31. december 2014 Reinhilde VEUGELERS, Katoliška univerza v Leuvnu 31. december 2016 Michel WIEVIORKA, Center za sociološke analize in intervencije, Pariz 31. december 2017